section_heading: Uvodne okolnosti
paragraph_text: Situacija je postajala sve gora. Nepromišljeni kraljev pohod na Frankopane koji je rezultirao gubitkom pomorskih posjeda u Hrvatskoj veljače 1480., kao i svježa sjećanja na osmanski pohod na mletačku "Terra firmu" u Furlanskoj, davalo je do znanja da se mora nešto učiniti, jer postojala je izvjesnost da budući osmanski napadi ne će biti samo puzajući rat kojim se gospodarski iscrpljuje i depopulira pogranično područje te tako stvara preduvjet za pomicanje granice na štetu njegova kraljevstva, nego bi mogao umjesto pljačkaškog uslijediti osvajački pohod. Uz to je kralj već bio u ambicioznom ratu protiv njemačkog cara, a Mlečani su čekali prigodu za dočepati se još kojeg komada njegova kraljevstva.